

**ด่วนที่สุด**

# ที่ มท ๐๘18.3/ว กรมส่งเสริมการปกครองท้องถิ่น

#  ถนนนครราชสีมา เขตดุสิต กทม. 10300

 พฤศจิกายน 2563

เรื่อง แนวทางการดำเนินการเผยแพร่ประชาสัมพันธ์การเลือกตั้งสมาชิกสภาองค์การบริหารส่วนจังหวัด

 และนายกองค์การบริหารส่วนจังหวัด

เรียน ผู้ว่าราชการจังหวัด ทุกจังหวัด

สิ่งที่ส่งมาด้วย 1. สำเนาหนังสือสำนักงานคณะกรรมการการเลือกตั้ง ด่วนที่สุด ที่ ลต 0021/10003

 ลงวันที่ 22 ตุลาคม 2563

 2. สำเนาหนังสือสำนักงานคณะกรรมการการเลือกตั้ง ด่วนที่สุด ที่ ลต 0021/10884

 ลงวันที่ 12 พฤศจิกายน 2563

 ด้วยสำนักงานคณะกรรมการการเลือกตั้ง ขอความอนุเคราะห์กรมส่งเสริมการปกครองท้องถิ่นเผยแพร่ประชาสัมพันธ์การให้บริการข้อมูลข่าวสารเกี่ยวกับการเลือกตั้งสมาชิกสภาท้องถิ่นหรือผู้บริหารท้องถิ่น ตามช่องทางต่าง ๆ ซึ่งสำนักงานคณะกรรมการการเลือกตั้งได้ดำเนินการแล้ว ดังนี้

 1. การเปิดให้บริการศูนย์บริการสายด่วนเลือกตั้ง 1444 เพื่ออำนวยความสะดวกให้กับประชาชนในการติดต่อสอบถามข้อมูลการเลือกตั้งท้องถิ่นและข่าวสารต่าง ๆ ในวันและเวลาราชการ (เวลา 08.30-16.30 น.) โดยเริ่มตั้งแต่วันที่ 12 ตุลาคม 2563 เป็นต้นมา ซึ่งหากประชาชนต้องการติดต่อนอกวันและเวลาดังกล่าว ประชาชนยังสามารถติดต่อผ่านช่องทางแฟนเพจ “สำนักงานคณะกรรมการการเลือกตั้ง” เพื่อรับทราบข้อมูลข่าวสารได้ตลอด 24 ชั่วโมง ภายใต้ความมุ่งมั่นในการให้บริการที่ว่า “ทุกคำถาม มีคำตอบ ทุกคำตอบ เราติดตามด้วยความใส่ใจ”

 2. การจัดทำข้อความสั้น (Key words) เพื่อใช้ประชาสัมพันธ์การเลือกตั้งสมาชิกสภาท้องถิ่นหรือผู้บริหารท้องถิ่นที่กำลังจะมีขึ้น โดยเป็นข้อความเชิญชวนให้ผู้มีสิทธิเลือกตั้งออกไปใช้สิทธิเลือกตั้ง เพื่อรองรับการเลือกตั้งสมาชิกสภาท้องถิ่นหรือผู้บริหารท้องถิ่นขององค์การบริหารส่วนจังหวัดที่กำลังจะมีขึ้น ซึ่งมีข้อความ ดังนี้ “เลือกตั้งท้องถิ่น ร่วมกันใช้สิทธิ อย่างสุจริตโปร่งใส”

 3. การจัดทำแอปพลิเคชันฉลาดเลือก “Smart Vote” เพื่ออำนวยความสะดวกแก่ผู้มีสิทธิเลือกตั้งในการสืบค้นข้อมูลเกี่ยวกับการเลือกตั้งท้องถิ่น พรรคการเมือง ความรู้เกี่ยวกับกระบวนการเลือกตั้งและข้อมูลอื่น ๆ ที่เกี่ยวข้อง โดยสามารถดาวน์โหลดแอปพลิเคชันทาง App Store สำหรับระบบ IOS และ Google play สำหรับระบบ android

 4. การจัดทำแอปพลิเคชัน “ตาสับปะรด” เพื่อใช้ในการติดตามสถานการณ์และป้องปรามการทุจริตเลือกตั้ง โดยให้ประชาชนเข้ามามีส่วนร่วมในการติดตาม ตรวจสอบการเลือกตั้ง เมื่อประชาชนพบเห็นการทุจริตหรือการกระทำผิดกฎหมายเลือกตั้ง หรือรายงานสถานการณ์ทั่วไปที่เกี่ยวกับการเลือกตั้ง โดยสามารถรายงานสถานการณ์ได้ทั้งข้อความ ภาพ เสียง หรือวิดีโอ โดยสามารถดาวน์โหลดแอปพลิเคชัน ทาง App Store สำหรับระบบ IOS และ Google play สำหรับระบบ android

/กรม...

-2-

 กรมส่งเสริมการปกครองท้องถิ่นพิจารณาแล้วเห็นว่า เพื่อเป็นการสนับสนุนการดำเนินงานของสำนักงานคณะกรรมการการเลือกตั้ง จึงขอความร่วมมือจังหวัดแจ้งสำนักงานส่งเสริมการปกครองท้องถิ่นจังหวัด และองค์กรปกครองส่วนท้องถิ่น เผยแพร่ประชาสัมพันธ์การให้บริการข้อมูลข่าวสารการเลือกตั้งสมาชิกสภาองค์การบริหารส่วนจังหวัดและนายกองค์การบริหารส่วนจังหวัด ตามช่องทางดังกล่าว โดยเพิ่มเติมการรณรงค์และเผยแพร่ความรู้เกี่ยวกับการเลือกตั้งสมาชิกสภาองค์การบริหารส่วนจังหวัด และนายกองค์การบริหารส่วนจังหวัด เน้นความสำคัญในช่วงระยะเวลาการดำเนินการบริหารจัดการเลือกตั้งฯ เพื่อให้ประชาชนมีความรู้ความเข้าใจเกี่ยวกับการเลือกตั้งและออกมาใช้สิทธิเลือกตั้งในวันที่ 20 ธันวาคม 2563 อย่างพร้อมเพรียงกัน รายละเอียดตามสิ่งที่ส่งมาด้วย 1 และ 2 รวมทั้งการเผยแพร่ประชาสัมพันธ์ดังกล่าวสามารถดำเนินการโดยทางเพจหรือเว็บไซต์ หอกระจายข่าวหรือเสียงตามสาย เพื่อให้ประชาชนได้ทราบโดยทั่วถึง

 จึงเรียนมาเพื่อโปรดพิจารณา

 ขอแสดงความนับถือ

 อธิบดีกรมส่งเสริมการปกครองท้องถิ่น

กองการเลือกตั้งท้องถิ่น

กลุ่มงานประชาสัมพันธ์ การมีส่วนร่วมและข้อมูลการเลือกตั้งท้องถิ่น

โทร. ๐-๒๒๔๑-๙๐๐๐ ต่อ 2362-3

โทรสาร. 0-2241-7223

ผู้ประสานงาน

นางนวมลลิ์ เจริญเกียรติภักดี โทร.086-6297521

รอง อสถ. ............................................

ผอ.กต. (วิษณุ) ....................................

หน.กง.ปต. (นวมลลิ์) .………....…..........

จนท. (ธัญญพัทธ์) ……...............................